**О Т Ч Е Т**

**ЗА ИЗВЪРШЕНАТА ДЕЙНОСТ НА НЧ „ХРИСТО БОТЕВ – 1874 г.“**

 **с. РУПКИТЕ , ОБЩ.ЧИРПАН**

 **ЗА 2023 год.**

 Още преди да извоюват свободата си и да основат държавни институции, българите осъзнават нуждата от културни средища, където да развиват книжовна дейност и да съхраняват писмени паметници. Така , в края на 18 век, възниква идеята за читалища.

 Въпреки огромните промени, които са настъпили от появата на първите читалища до наши дни, ролята на тези културно-просветни средища е важна и днес. Едва ли има българин, който още в ранна детска възраст да не е стъпвал в библиотеката на някое читалище. Много именити наши творци прославели страната ни са направили първите си крачки към сцената благодарение на местните читалищни състави. И сега стотици хора работят всеотдайно, за да ги има и се развиват тези неостаряващи огнища на просвета, култура и традиции.

 **КУЛТУРНО-МАСОВА ДЕЙНОСТ**

 **Изяви в селото** **/ вътрешни/**

 Годината започна с ограничения и спазване на противовирусните забрани от МЗ. Традиционните празници ги отбелязвахме с по-малко хора, но все пак ги имаше. В последствие забраните отпаднаха и работата продължи с нормален ритъм.

 - Бабин ден е традиция, която винаги сме почитали. Винаги е имало по скоро пра баби, които да поканим за традиционен ритуал и в тяхно присъствие с шеги и пожелания провеждаме тържество.

 - За Деня на самодееца организирахме тържество в присъствието само на самодейците. Снимков материал от нашите малко на брой изяви ни послужи да се върнем назад във времето и с много смях да изживеем спомените от представянията ни.

 - Трети март – 144 години от Освобождението на България. В клубната зала поставихме витрина с подходящ снимков материал и представихме презентация „Защо се гордея, че съм българка“ Като музикална програма представихме клипове на децата ни от техни участия в различни конкурси.

 - Ден на жената 8 март – Винаги сме уважавали този празник и дамите от село с удоволствие присъстват на него. За да бъде весело и с много настроение поставихме табло с хумористични снимки и карикатури. Самодейците представиха весели стихове и песни. Кулинарната група ни изненада със дребни сладки и кексове. Читалището поднесе цветя на всички дами.

 - Великденски празници – В клубната зала с участието на деца от ателие „Сръчни ръчички“ си направихме работилница за боядисване на яйца. Децата писаха и шареха яйца . На следващият ден пак с децата творихме празнични курабии. Много смях , закачки , настроение предизвика тази проява , а участниците бяха много щастливи и доволни. Част от дребните сладки отделихме за почерпка в дамския клуб. Направихме клип-поздрав към всички читалищни последователи във F.

 - Втори юни – празник на читалището - 148 год. от създаването му.

 Пред паметника на Войнишката майка организирахме тържество за всички рупченци и гости на селото.

В програмата участваха самодейните състави при читалищата на Рупките, Средно Градище и Изворово. С тематични песни и стихове от деца и възрастни поднесохме почитта си към загиналите за свободата на родината ни.

 - От средата на м. юни до началото на септември работата ни премина изключително с деца. Събраха се достатъчно деца, които прекарат ваканцията си в село и изявиха желание да посещават читалището . Всеки ден преди обед, съгласно подготвена програма от библиотечния работник и одобрена от ЧН, се провеждаха различни занимания на закрито и навън.. За тези три месеца децата успяха да сътворят рисунки, апликации, усвояваха нови техники за направа на картички, правихме клипове на стихове и песни Насоката беше да имаме готови материали за бъдещи участия в онлайн конкурси и изяви.

С част от тези деца подготвихме музикално-поетична програма , която представяше читалището извън селото по различни празници.

 - В края на м.август се проведе празника на селото. На няколко големи табла представихме повечето от творбите на всички деца „сръчковци“, които участваха в летните занимания– рисунки, апликации, плетива и др...Получи се един пъстър, радостен калейдоскоп – наслада за очите. Децата изпълниха песни и стихове за родния край. Всички участници получиха подаръци от читалището.

 - Ден на народните будители – този празник превърнахме в традиция. Представихме табло със снимки на известни български книжовници и революционери. Самодейците изпълниха възрожденски стихове. Представихме презентация на тема „Ти , българино, знай своя род и език!“

 - Читалищното ръководство в края на годината инициира и коледен празник за рупченци. След две години на забрани и ограничения малко трудно успяхме да съберем хората да празнуват. С кратка програма от самодейците, на чай и кафе със сладки, с добри пожелания и коледни песни повдигнахме духа на присъстващите и си пожелахме здрава и мирна 2023 година.

 **Изяви извън селото /външни/**

 1. Празник на хумора и шегата в с.Спасово – участие на самодейците с хумористична песен, скеч и стихове

 2. Майски празници на фолклора в с.Зетьово – песни и стихове с детската група

 3. Събор в с.Изворово – рецитация на стихове за пролетта и музикално изпълнение на пиано с детската група

 4. Спасов ден в с.Спасово – участие с децата със стихове и песни

 5. Международен Лавандулов фестивал в с.Средно Градище – тематична музикално-поетична програма от децата

 6. Национален Лавандулов фестивал пак в Средно Градище - участие в детски конкурс Крал и Кралица на Лавандулата и музикална програма с деца.

 7.Празник „Свети Пантелеймон“ в с.Стоян Заимово – Програма от децата с тематична насоченост

 8.Трети празник на тиквата в с.Дълбоки – кулинарно участие и изработка на текстилна тиква.

 9.Коледен базар на Община Чирпан – с ръчно изработени сувенири, терлици и коледни сладки

 10. Пети НФФ „От Игнажден до Коледа“ в с.Преславен – участие с музикално-поетична програма с децата и участие в коледен базар

 11.Пореден Коледен базар в центъра на Чирпан - участие с ръчно изработени коледни сувенири

 **Кулинарни участия**

 Годината беше богата на кулинарни участия. Много от празниците в региона имаха съпътстващи кулинарни прояви , където нашето читалище се включваше активно. Всички кулинарни изделия имаха тематична насоченост.

Някои от тях бяха с конкурсен характер, а на други се представяхме само като участие. Имаме 10 кулинарни представяния.

 Продължихме да участваме активно в **онлайн конкурсите** .За годината имаме 102 участия като 18 от тях са библиотечни , а участниците общо са 179 на различна възраст. Използвахме уменията на деца и възрастни за да представим тематични – рисунки, апликации, картички, фотографии, съчинения, презентации, ръчни плетива, клипове на стихове или песни, много кулинарни изделия. Така нашата дейност стана достояние на много по-широк кръг от хора, последователи на фейсбук страницата на читалището ни. Получихме много емоционални отзиви , медали,грамоти за участия и предметни подаръци за децата и възрастните. Всички сме доволни – и участници и организатори.

  **БИБЛИОТЕЧНА ДЕЙНОСТ**

 За този отчетен период библиотеката има 68 читатели и заети книги и периодични издания 1547

 Ползваната работна площ се почистваше редовно с дезинфектант. Направи се прочистване /отчисления / на библиотечния фонд. Подготвихме проект за книги към МК „Българските библиотеки – съвременни центрове за информираност и култура“, който спечелихме,но ще бъде реализиран през 2023г . Закупихме през годината 126 книги за 840 лв. и имаме дарени 41 книги.

 Към читалището от 17 години съществува дамски клуб „Българка“. Веднъж седмично в клубната зала се събират дамите и библиотеч. работник подготвя различни прочетни материали свързани с исторически дати и събития, годишнини на известни личности, актуални теми и др., като се подбират интересни материали от интернет или се ползват подходящи книги от библиотечния фонд. Според съдържанието на темата посещение има и от членовете на клуб Русофили.. През летния период сбирките се провеждат на открито – има подходящо място.

 Направихме общо 10 витрини и подредихме книжни кътове с подходящ снимков и прочетен материал от фонда на библиотеката по повод на бележити дати, годишнини на известни български личности. Всяко табло своевременно се публикуваше и във F на читалището.

 В началото на декември направихме табло с избрани снимки, представящи работата на децата през годината. Чудесно табло с прекрасните ни деца.

 През лятото присъствахме на представянето на книгата на Катя Зографова „Бележити жени на/за България“, съвместно с читалището на с.Спасово

 Успяхме със средства от субсидията да реновираме подходяща стая за нуждите на децата. Преместихме детския книжен фонд и се оформи чудесна обстановка, в която децата да се чувстват комфортно.

 Субсидията, която ни беше разпределена, харчихме разумно и целенасочено. Размера на средствата се определя от количеството работа на хората, работещи за проспериране на читалището в селото ни . Поддържаме сградата в много добър вид. Имаме нужното техническо оборудване – цветен принтер, ламинатор, прожекционна техника с голям екран, лаптоп, компютър, които ни позволяват за сега да задоволяваме нуждите и желанията на хората.

 През годината Настоятелството проведе 4 заседания заедно с ПК.

Ръководството се справи много добре с организиране и реализиране на цялостната библиотечна и културно-информационна дейност.

 Работи 1 библиотечен работник на трудов договор от 8 часа- с 2 години стаж

но с много амбиция и желание за разнообразяване на дейността.

За широкият спектър на дейност редовно ползваме хора на граждански договори и така успяваме да реализираме почти всичко, с което се захванем!

Председателят на читалището също работи на граждански договор определящ се от Настоятелството за извършена работа.

 И без да мислим, че сме направили големи неща и сме постигнали изключителни резултати, можем да кажем, че в обикновените делници и празници работихме за хората, и че, за постигане на още по-добри резултати разчитаме на всички вас.

 Живеем във време на разрастващи се една след друга кризи, които дават своето негативно отражение и върху нашата работа. Заедно с вашата подкрепа ще продължим да работим с отговорност и желание за опазване , развитие и обогатяване на читалищната дейност с ясното съзнание, че винаги може още по-добре и има на какво да се научим.

**„Да работиш за читалището означава да се съгласиш с минимално мизерно заплащане, да отделиш от личното си време и да не пестиш сили и нерви, а по някога и лични средства, да лишиш семейството си от празничните дни.“**

 Това може да го направи само човек, който носи в себе си сърце и душа !

 16.03.2023г . Председател: Митра Манчева

 с.Рупките